Ամերիկաների գագաթաժողովը` Լատինական Ամերիկայի ​​և Կարիբյան ավազանի տնտեսական անկման պայմաններում
ԱՄՆ-ի նախագահ Ջո Բայդենը Լոս Անջելեսում հյուրընկալում է Ամերիկաների իններորդ գագաթաժողովը՝ Հյուսիսային, Հարավային և Կենտրոնական Ամերիկայի և Կարիբյան ավազանի երկրների առաջնորդների հավաքը, չնայած մի քանի առաջնորդների բոյկոտին:
Ամերիկայի իններորդ գագաթաժողովը բացվեց Լոս Անջելեսում` Միացյալ Նահանգների ամենաբազմազգ վայրերից մեկում: Ինչպես նահանգապետ Գևին Նյուսոմն ասաց, այստեղ մարդկանց 27 տոկոսն ԱՄՆ-ում չի ծնվել, եւ երեխաների ավելի քան 50 տոկոսի ծնողներից առնվազն մեկը ծնվել է այլ երկրում: Նման բան չկա աշխարհի եւ ոչ մի վայրում, բացի Կալիֆոռնիայից’’, ասել է նա: Բայց տոնակատարությունից զատ կա մեկ այլ իրականություն: Լատինական Ամերիկան և Կարիբյան ավազանը կանգնած են ամենախորը տնտեսական անկման առջեւ: Ինչպես նախագահ Ջո Բայդենն է ասում, համավարակի առաջին տարվա ընթացքում միայն եւս քսաներկու միլիոն մարդ դասվեց աղքատության շարքում: ‘’Անհավասարությունը շարունակում է աճել, համաշխարհային գնաճն ավելի է վատթարացել Պուտինի անգութ և չհրահրված պատերազմի արդյունքում’’, ասաց Բայդենը, եւ հայտարարեց 300 միլիոն դոլարի համարժեք պարենային օգնություն հատկացնելու ծրագրի մասին: Նա հայտարարեց նաեւ, որ հիմնադրվում է մի կազմակերպություն, որն անվանվել է Ամերիկայի գործընկերություն` հանուն տնտեսական բարգավաճման: «Ամերիկյան գործընկերությունը կօգնի տնտեսություններին զարգանալ վարից վեր’’, ասաց նա: Նախաձեռնությունը չի ներառի նոր առևտրային համաձայնագրեր, որոնց ձգտում են տարածաշրջանի շատ առաջնորդներ, և պարզ չէ, թե որքան գումար կհատկացնի Միացյալ Նահանգները այդ ջանքերի համար: Միացյալ Նահանգներն արդեն իսկ ազատ առևտրի համաձայնագրեր ունի Լատինական Ամերիկայի մոտ մեկ տասնյակ երկրների հետ, և Վաշինգտոնում այս ուղղությամբ մեծ հետաքրքրությւններ չկան: Գագաթաժողովի վրա ստվեր է նետում ութ առաջնորդների բացակայության փաստը, մեկը՝ COVID-ի պատճառով, մյուսները՝ որպես բողոք ԱՄՆ-ի կողմից Կուբայի, Վենեսուելայի և Նիկարագուայի առաջնորդների բացառման դեմ: Այնուամենայնիվ, առաջնորդները պատրաստվում են ընդունել նախաձեռնություններ, ներառյալ գործողությունների ծրագիր՝ ապագա համաճարակային սպառնալիքներին նախապատրաստվելու և բուժաշխատողների հմտությունները բարելավելու համար: Միացյալ Նահանգները տարածաշրջանին նվիրաբերել է ավելի քան 65 միլիոն չափաբաժին պատվաստանյութ: Հետագա օգնությունը վտանգված է. վարչակազմի 5 միլիարդ դոլար արժողությամբ համաշխարհային համաճարակի ֆինանսավորման հարցն ամիսներ շարունակ մնացել է Կոնգրեսում: Այս կիսանգնդում COVID-19 հիվանդությանը զոհ է գնացել 2 միլիոն 700 հազար մարդ, ինչը համաշխարհային ընդհանուր ցուցանիշի 40% տոկոսն է: